
2026. gada 2.novembrī	Nr. 2026/398‑psrk

Patērētāju strīdu risināšanas komisija (turpmāk – Komisija) šādā sastāvā:
Komisijas priekšsēdētāja Sandra Vētra
Komisijas locekle Ilga Ozoliņa, kā patērētāju interešu pārstāve
Komisijas locekle Ilze Pelša, kā komersantu interešu pārstāve
izskatīja rakstveida procesā strīdu starp patērētāju un sabiedrību saistībā ar distances līguma atcelšanu un priekšapmaksas atmaksu. 
No lietas materiāliem izriet, ka patērētājs 2026.gada 26.februārī sabiedrības interneta veikalā pasūtīja jaunu ozolkoka gultu “VERONA” 160 x 200 cm izmērā. Par pasūtījumu sabiedrībai tika samaksāta priekšapmaksa 300,00 EUR. Pasūtījuma noformēšanas brīdī preces piegādes datums bija norādīts 2026.gada 9.aprīlis, ko sabiedrība apstiprināja arī telefoniski. 
Tā kā gulta noteiktajā termiņā netika piegādāta un 2026.gada 14.aprīlī pasūtījuma izgatavošana vēl nebija uzsākta, patērētājs rakstveidā paziņoja sabiedrībai par pasūtījuma atcelšanu un pieprasīja atmaksāt 300,00 EUR priekšapmaksu. Sabiedrība naudu neatmaksāja. Gulta patērētājam joprojām nav piegādāta. 
Sabiedrība patērētājam sniegtajā atbildē norādīja, ka gultas izgatavošanas termiņš ir no četrām līdz sešām nedēļām, papildus paredzot piegādes laiku, un ka 2026.gada 14.aprīlī izpildes termiņš vēl nebija beidzies. Sabiedrība arī norādīja, ka gulta esot individuāli izgatavojama prece, tādēļ atteikuma tiesības neesot piemērojamas. PTAC pieprasīto papildu skaidrojumu sabiedrība neiesniedza. 
Komisija, izvērtējot lietā esošos apstākļus, secina, ka patērētāja prasība ir pamatota un apmierināma. 
Komisija skaidro, ka starp patērētāju un sabiedrību tika noslēgts distances līgums Patērētāju tiesību aizsardzības likuma 10. panta izpratnē. Patērētājam distances līgumā ir tiesības noteiktā termiņā vienpusēji atkāpties no līguma, nesniedzot pamatojumu. 
Komisija norāda, ka Ministru kabineta 2014.gada 20.maija noteikumu Nr. 255 “Noteikumi par distances līgumu” 22. punktā paredzētais atteikuma tiesību izņēmums attiecas uz preci, kas izgatavota pēc patērētāja norādījumiem, vai preci, kas ir nepārprotami personalizēta. 
No lietas materiāliem neizriet, ka gulta “VERONA” būtu izgatavota pēc patērētāja individuāliem norādījumiem vai būtu nepārprotami personalizēta. Standarta modeļa, materiāla un izmēra izvēle no sabiedrības iepriekš piedāvātām iespējām pati par sevi nepadara preci par individuāli izgatavotu vai nepārprotami personalizētu preci. Turklāt patērētāja atteikuma paziņošanas brīdī gultas izgatavošana vēl nebija uzsākta. Tādējādi lietā nav piemērojams atteikuma tiesību izņēmums, uz kuru atsaucas sabiedrība. 
Komisija skaidro, ka sabiedrība nav pierādījusi, ka pirms distances līguma noslēgšanas būtu sniegusi patērētājam normatīvajos aktos noteikto informāciju par atteikuma tiesību izmantošanas nosacījumiem, termiņu un kārtību. Tādēļ patērētājs bija tiesīgs izmantot atteikuma tiesības. Patērētājs 2026.gada 14.aprīlī nepārprotami paziņoja par atkāpšanos no līguma. 
Komisija norāda, ka saskaņā ar Patērētāju tiesību aizsardzības likuma 12. panta sesto daļu pārdevējam ir pienākums bez nepamatotas kavēšanās, bet ne vēlāk kā 14 dienu laikā no dienas, kad tas saņēmis patērētāja paziņojumu par atteikuma tiesību izmantošanu, atmaksāt patērētājam viņa samaksātās naudas summas. 
Sabiedrība patērētājam nav piegādājusi pasūtīto gultu un nav atmaksājusi saņemto 300,00 EUR priekšapmaksu. Līdz ar to sabiedrībai ir pienākums atmaksāt patērētājam samaksāto priekšapmaksu pilnā apmērā.
Pamatojoties uz Patērētāju tiesību aizsardzības likuma 26.3 panta pirmo daļu, 26.4 panta pirmo un otro daļu, 26.11 panta pirmo daļu un 26.12 panta pirmo un otro daļu

nolemj:

apmierināt patērētāja prasību. 
Sabiedrībai atmaksāt patērētājam par nepiegādāto gultu samaksāto priekšapmaksu 300,00 EUR. 


Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.
Saskaņā ar Patērētāju tiesību aizsardzības likuma 26.12 panta septīto daļu Komisijas lēmums ir labprātīgi izpildāms 30 dienu laikā no tā spēkā stāšanās datuma.

Šis dokuments ir parakstīts ar drošu elektronisko parakstu un satur laika zīmogu.

Komisijas priekšsēdētāja							          Sandra Vētra

